Katolički očevi moraju ozbiljno shvatiti svoju ulogu u cjeloživotnom njegovanju vjere kod svoje djece!

Kada razmišljam o tome što mogu i trebaju katolički roditelji napraviti da potaknu i njeguju živu vjeru u srcima svoje djece, ja često koristim analogiju s uzgojem rajčica. Ako rajčice pustimo da rastu uz zemlju, rodit će inferiorne, često bolesne plodove. Ako pak biljku učvrstimo za potporanj i prisilimo da raste uspravno, rajčica rađa zdrave plodove. Istina, postoje još uvijek neke opasnosti protiv kojih treba poduzeti korake, ali te opasnosti mogu znatno manje oštetiti rajčicu koja je pričvršćena na potporanj.

Kako Sveto Pismo kaže: „Upućuj dijete prema njegovu putu, pa kad i ostari, neće odstupiti od njega.“ (Izr 22,6) Djeca trebaju čvrsto vodstvo i dobar primjer od najranijeg djetinjstva, kako bi odrasli ispravno i „uspravno“ u znanju o Bogu i ljubavi za Boga.

Voditi primjerom

Otac mora uložiti marljiv i svrhovit trud u to da svojoj djeci usadi osnovno znanje o katoličkoj vjeri i nauči ih kako da žive tu vjeru.

Ne trebate diplomu iz teologije za to. Sve što trebate je jasna svijest o Božjoj volji za Vas kao oca, živu ljubav za Boga i barem osnovno znanje o tome što katolici vjeruju, ujedinjeno sa željom da naučite više (Katekizam Katoličke Crkve je odlično sredstvo za postizanje tog cilja).

Kao prvo, vaše dijete mora znati da biti katolikom znači više od toga da nedjeljom provedete sat vremena u Crkvi. Naravno, nedjeljna misa je vrhunac tjedna i obaveza svakog vjernika, ali posvećenost vjeri ne završava time.

Zapravo, katolički dom je pozvan da bude „Kućna Crkva“ kako su Papa Ivan Pavao II i drugi preporučili. To ne znači da svaka večera mora biti večera uz gregorijanski koral i svijeće, nego da vjera treba oblikovati dnevni ritam i odluke u našem domu.

Uvijek snažno ohrabrujem obiteljsku molitvu svete krunice. Ako Vi, kao otac obitelji, s pouzdanjem zazovete moćan zagovor Blažene Djevice Marije svaki dan (Majka Božja zna prilično puno o odgoju u svakom slučaju), možete biti sigurni da možete računati na njezinu pomoć, koliko god bila zavojita cesta života pred vama.

Druga djela pobožnosti koje treba obiteljski provoditi su molitva prije i poslije jela te večernja molitva

U našem domu, kada dijete napuni 12 godina, poklonimo mu, supruga Nancy i ja, njegovu osobnu Bibliju s prekrasnom posvetom na unutarnjoj strani korica. Potičemo dijete da čita Sveto Pismo, počevši s Evanđeljima. Tako naša djeca, kao prvo, nauče da čitanje Biblije nije neka protestantska navika, nego da je Biblija uistinu katolička i da čitanje Biblije trebaju njegovati katolici svugdje. Tako naša djeca uče i biblijske temelje naših vjerskih praksi i običaja.

Osim vanjskih manifestacija vjere, molitava i pobožnosti, djeca moraju vidjeti da otac i majka žive i plodove svoje vjere, da oni doista žive koristeći darove vjere, milosrđe i oprost.

Život s djecom u obiteljskom domu stvarno je neiscrpan izvor za neprestani ispit savjesti. U redu je ako otac upozori djecu da ne ogovaraju i ne govore loše o drugima, ali što ako on čini to isto?

Ako otac uči djecu umjerenosti, ali sam pretjerano jede i pije, onda šalje poruku “čini ono što ja kažem, a ne ono što ja činim“.

Naravno, niti jedan otac nije savršen i naša djeca to razumiju. Ali ja vjerujem da djeca moraju vidjeti muškarce koji ljube Boga i koji milošću Božjom čine sve što mogu da žive svoju vjeru.

Budite primjer svojoj djeci i idite često na ispovijed. To će im pomoći da vide da vi doista živite ono što „propovijedate“.

Bez alata nema ni zanata

Upis na fakultet je jedno od ključnih raskršća u životu mladog katolika i otac mora biti aktivno uključen i pomoći mu u tom važnom događaju. Toliko katoličkih roditelja je slomljeno kada djeca odu na fakultet i tamo ih zavede profesor ateist ili ih od Crkve odvuku drugi koji iskušavaju njihova katolička uvjerenja. Događa se da djeca jednostavno pokleknu pred zlima svijeta o kojima Biblija govori kao o „svijetu, tijelu i vragu“.

Mi očevi moramo naučiti djecu kako da se suoče sa svijetom, ne sa strahom, nego visoko uzdignuta čela, kao katolici koji vole Isusa Krista i ne boje se biti svjetlo u mraku (Mt 5,14-16).

Mi ih moramo naučiti kako da oni vode ljude Kristu, a ne da njih drugi odvedu od Njega.

Ja vjerujem u stvaranje imuniteta. Naučite djecu sada ono što će im kasnije trebati. Živimo u informatičkom dobu i ogromne količine kvalitetnih katoličkih materijala nadohvat nam je tipkovnice.

Bog vas je stavio u ovo vrijeme na svijet i dao vam je ovu djecu i očekuje od vas da im pomognete da odrastu i budu čvrsti u vjeri. Dakle, upoznajte se sa solidnim katoličkim web stranicama i drugim izvorima! Katekizam Katoličke Crkve i njegov Kompendij, uz Sveto Pismo, trebali bi biti standardni alati koji će dovesti vašu djecu u Raj. Uložite u CD-e velikih katoličkih učitelja i pobrinite se da ih djeca slušaju! Drugim riječima, pobrinite se da budu imuna!

Očinstvo je velika privilegija, ali…

Zaključak je sljedeći: Očinstvo je velika privilegija, ali nikada ne smijemo zaboraviti da je ujedno i velika odgovornost koju nam je dao Bog Otac. Kao otac katolik, pitajte se ima li veće radosti od toga da prenesete djeci bogatstvo katoličke vjere kao trajno, neprocjenjivo nasljeđe!

Patrick Madrid – Columbia magazine

Katolički pisac i ravnatelj Envoy Instituta na Belmont Abbey Collegeu. Supružnici Nancy i Partick Madrid imaju 11 djece i 8 unuka.

Prevela: Snježana Šudić

Foto: TeiTo